  Наталья Тетерина 2020-тӥ арлэн пумозяз Удмуртиысь вань школаосын ӝог интернет луоз. Со сярысь 29-тӥ толшоре элькунысь информатизацияя но герӟетъя министр Тимур Меджитов улосвылысь Кун Кенешысь депутатъёсын пумиськылыкуз вераз, ивортэ парламентлэн пресс-службаез. Кун Кенешысь депутатъёс верамъя, интернет ӧвӧлтэмлы гуртъёсысь дышетӥсьёс но ужбергатӥсьёс тужгес ӵем ӝожтӥсько. Дышетӥсьёслэн ӝог интернеттэк ужзэс рос-прос радъямзы уг луы, нош ужбергатӥсьёслэн – вузбергатон удысын катэн юнматэм куронъёсты быдэстэмзы. Туннэ нуналлы Удмуртиысь 670 дышетсконниос пӧлысь 124-яз интернетлэн ӝоглыкез секундскын 1 мегабитлэсь ӧжыт. Тимур Меджитовлэн верамезъя, дышетсконниосы ӝог интернетэз вуттон ужпумез «Цифровая экономика» йӧскалык ӵектос улсын быдэстыны чакламын. Со сяна, 2024-тӥ арозь интернет-герӟет фельдшер-акушер пунктъёсы, интыосысь асиквалтон ёзэсъёсы, мерлыко ужъюртъёсы, полициысь участковойёслэн пунктъёсазы, тылпуэн нюръяськонъя частьёсы но мукет ужъюртъёсы пыртыны чаклало. Озьы Удмуртиысь ог 717 улон интыосы но 2 сюрс пала мерлыко объектъёсы ӝог интернет вуттэмын луыны кулэ Тимур Меджитов, Удмуртиысь информатизацияя но герӟетъя министрПумиськонын озьы ик сотовой герӟет сярысь вераськон мынӥз. Тимур Меджитовлэн кылъёсызъя, туннэ нуналлы элькунын 3G герӟет 92 процентэзлэн калыклэн вань, 84 процентэз 4G герӟетэн ужаны быгато. Тегъёс: Ижкар Интернет Удмуртия КунКенеш школаос Мерлык Информатизацияяногеретъяминистерство ТимурМеджитов  